**Pályázati feltételek és bírálati szempontok**

**A Bükki Nemzeti Parki Termék védjegy használatához**

**A védjegy**

A Bükki Nemzeti Parki Termék védjegy logót az 1. számú melléklet tartalmazza.

**A védjegy célja**

1. A védett természeti területen, valamint Natura 2000 területen működő helyi vállalkozások, gazdálkodók, gazdálkodó szervezetek támogatása, az eladásra szánt termékeik megbecsülésének növelése, piaci lehetőségeinek bővítése.
2. A védjegy alkalmazásának célja továbbá a környezettudatosság növelése, a természetvédelem társadalmi megítélésének általános javítása, valamint a térségi, természetvédelmi, vidékfejlesztési és gazdasági együttműködések erősítése.
3. „ Nemzeti Parki Termék” védjegy (a továbbiakban: védjegy) alkalmazásának elsődleges célja a térség természeti, táji és kulturális sajátosságainak, helyi hagyományainak megőrzése és népszerűsítése.

**A védjegy használati jogának megszerzése**

A védjegy használati jogának megszerzéséhez pályázatot kell benyújtani, amely tartalmazza 3. számú mellékletben található védjegyhasználati kérelmet. A pályázat benyújtásának módját, helyét és idejét a pályázati felhívás tartalmazza.

**Pályázók köre**

Mindazok az őstermelők, kistermelők, vállalkozók, gazdálkodó szervezetek, valamint civil szervezetek, amelyek a Bükki Nemzeti Park Igazgatóság működési/illetékességi területén működnek és kereskedelmi forgalomba hozható feldolgozott termékkel rendelkeznek, helyi feldolgozott növényi vagy állati alapanyagokból.

Kizárásra kerülnek a pályázatból mindazok,

1. akit az elmúlt 5 évben természetkárosítás, hulladékgazdálkodás rendjének megsértése, vagy környezetkárosítás miatt bíróság jogerősen elmarasztalt,
2. akinek felelősségét az elmúlt 2 évben szabálysértési eljárásban természetvédelmi szabálysértés elkövetése miatt jogerősen megállapították,
3. akivel szemben – természetes vagy jogi személyként, vagy jogi személyiség nélküli társaságként – jogerősen természetvédelmi, környezetvédelmi, állategészségügyi vagy élelmiszerlánc biztonsági bírságot szabtak ki, az azt követő 2 évig,
4. aki felszámolási, végelszámolási vagy csődeljárás alatt áll,
5. akinek 60 napnál régebben lejárt köztartozása áll fenn,
6. akivel szemben a védjegyjogosult 60 napnál régebben lejárt követelést tart nyilván,
7. akivel szemben a védjegyhasználati szerződést szerződésszegés miatt felmondták, az azt követő legalább egy, legfeljebb öt évig.

**A pályázatok elbírálása**

(1)  A védjegyrendszer működtetésének szakmai felügyeletét az Agrárminisztérium által átruházott hatáskörben a nemzeti park igazgatóságok irányítási feladatait ellátó állami vezető (a továbbiakban: szakmai felügyeletet ellátó szerv) látja el.

(2)  A szakmai felügyelet ellátó szerv a védjegyjogosultak által közzétett felhívásokra beérkezett pályázatokat a „A védjegy célja”(3) bekezdésében foglaltaknak való megfelelését vizsgálja.

(3) A beérkező pályázatokat a termékmintákkal együtt a Nemzeti Parki Tanúsítványi Bizottság (a továbbiakban: NPTB) értékeli, amelynek elnöke a nemzeti park igazgatóság igazgatója, tagjait pedig az igazgató kéri fel.

**Értékelési alapelvek**

Az NPTB a bírálatot az alábbi általános értékelési szempontokat figyelembevételével végzi el:

1. a termék, illetve az alapanyag előállítása valamint a szolgáltatás legyen összhangban a természetvédelem szellemiségével, a Bükki Nemzeti Park Igazgatóság működési területén természetvédelmi oltalom alatt álló (Nemzeti Park, Tájvédelmi Körzet, Természetvédelmi Terület, Natura 2000 terület) területen történik
2. a termék elsősorban helyi nyersanyagokból készüljön és túlnyomóan ne tartalmazza tájidegen, illetve termőhely idegen növény származékát vagy tájidegen vadon élő állat származékát,
3. a gyártó vagy a szolgáltató tevékenységének végzését a térség munkaerő kínálatára alapozza,
4. a termék a minőségével, megjelenésével vagy más kivételes tulajdonságával jól reprezentálja a térség természeti, táji és kulturális sajátosságait,
5. a pályázó a tevékenységét a helyi hagyományokra és helyi sajátosságokra alapozva végezze,
6. a pályázó tevékenysége mintaértékű legyen más termelők, szolgáltatók részére,
7. a termék, szolgáltatás megfeleljen a hazai és európai uniós normáknak, szabályoknak, és illeszkedjen a fenntartható fejlődés elvéhez.

**Speciális értékelési szempontok**

Az NPTB a beérkezett kérelmeket az alábbi értékelési szempontrendszer alapján rangsorolja.

Területi lehatárolás:

A „Bükki Nemzeti Parki Termék” fogalmi és földrajzi hatálya:

A Bükki Nemzeti Park Igazgatóság működési területén található védett természeti területek (Nemzeti Park, Tájvédelmi Körzet, Természetvédelmi Terület, Natura 2000 terület)

(2.számú melléklet: Településlista)

Előállítás:

A termék előállításának módjáról a kérelmező nyilatkozatot nyújt be. Alapvető követelmény a védjegyhasználat során a környezetkímélő vagy annak bevezetését vállaló gazdálkodás keretében történő élelmiszertermelés. Tehát a védjegyhasználatból nincsenek kizárva azok, akik egyelőre nem folytatnak környezetkímélő gazdálkodást, de vállalják az arra való átállást. Ilyen módon a védjegyrendszer ösztönzi (önkéntesen vállalható minőségtanúsítási szempontokkal és ingyenes tanácsadási tevékenységgel) a környezetkímélő gazdálkodásra történő átállást.

Csomagolás:

Az értékelés figyelembe veszi a termék/termékek csomagolásának módját is. Fontos, hogy se a termék, se annak csomagolása ne szennyezze a környezetet, a termék összetétele élettartamának egyetlen fázisában se legyen káros az egészségre (gyártás, felhasználás, megsemmisítés). A csomagoló anyagok elsősorban újrahasznosított vagy újrahasznosítható, biológiailag lebomló anyagok, főként helyi nyersanyagok legyenek.

Speciális termékjellemzők:

Az értékelés kiterjed a termék kivételes (átlag feletti) minőségére, amellyel jól reprezentálja a régiót, a helyi specialitásokat. A termék/ szolgáltatás minőségi sajátosságait az NPTB ítéli meg a termékminta alapján (indokolt esetben fénykép vagy a termék kérvényben megadott tulajdonságainak leírása alapján).

Az NPTB egy terméket (csomagolásával együtt) a feldolgozás pontossága, működés, eredetiség, esztétikai és érzékszervi tulajdonságok (illat, íz, stb.) valamint környezet- és természetvédelmi szempontok szerint bírál el (összehasonlítva az adott termék átlagos típusával). Fontos, hogy a termék olyan leírást, magyarázatot, feliratot tartalmazzon, amely a származását egyértelműen jelzi. Előnyként kell kezelni, ha a termék/ alkotás/ szolgáltatás elnevezése a régióból származó helyi elnevezést is tartalmaz.

**A védjegy használatának engedélyezése**

A Bükki Nemzeti Park Igazgatóság, mint védjegyjogosult a védjegy használatát – pályázat alapján – a 4. számú mellékletben foglalt védjegyhasználati szerződés alapján engedélyezi, amely a Felek bármelyike által lényegesnek tartott szerződési feltételekkel kiegészíthető.

**Védjegyhasználat díja**

A „Bükki Nemzeti Parki Termék” védjegy használata díjtalan, de a védjegyjogosult fenntartja a jogot, hogy ezen a későbbiekben módosítson.

**Védjegyhasználat ellenőrzése**

1. A védjegyhasználó által előállított termék és a nyújtott szolgáltatás minősége, megjelenése nem csorbíthatja a védjegyjogosult jó hírnevét.
2. A védjegyjogosult – az NPTB felkérésére és bevonásával – ellenőrzi a kiegészített védjeggyel ellátott áruk, illetve nyújtott szolgáltatások minőségét, illetve a védjegy szerződés- és rendeltetésszerű használatát. Az ellenőrzésről jegyzőkönyvet kell készíteni.
3. Az ellenőrzés rendjét, a védjegyhasználó ellenőrzéshez történő hozzájárulását a védjegyhasználati szerződésben rögzíteni kell.
4. A védjegyjogosult a védjegyhasználati szerződés lejártakor köteles ellenőrizni a védjegyhasználati szerződésben foglaltak betartását.

**Védjegyhasználati jog megsértése**

1. A védjegyhasználati szerződés megszegése esetén az abban foglalt szankciókat kell alkalmazni.
2. A védjegyjogosult az NPTB javaslata alapján a védjegyhasználót a védjegyhasználati pályázati eljárásból – a szerződésszegés súlyától függően – legalább egy, legfeljebb öt évre terjedő időtartamra kizárhatja.

**Védjegyhasználati szerződés meghosszabbítása**

1. A védjegyhasználati szerződés lejártát megelőzően a védjegyhasználó a szerződésben foglaltak szerint kérheti annak meghosszabbítását a védjegyjogosulttól.
2. A védjegyjogosult a szerződés meghosszabbításáról az NPTB javaslata alapján dönt.

**Védjegyhasználati jog megszűnése**

1. Védjegyhasználati szerződést legkevesebb 1 évre lehet kötni.
2. A védjegyhasználati jog megszűnik, ha a Védjegyhasználó a védjegy használatáról bármilyen okból lemond.

(3) A védjegyhasználati szerződést az abban foglaltak szerint lehet megszüntetni.